Í dag var Sjálandsskóli vígður með pompi og prakt . Fjöldi skólabarna , foreldrar þeirra og aðrir velunnarar skólans sóttu hann heim á þessum tímamótum . Á næsta skólaári munu 236 nemendur stunda nám við skólann sem er fjölgun um 55 nemendur frá fyrra ári . Auk þess stunda 50 nemendur nám við Alþjóðaskólann sem starfræktur er í sama húsnæði . ÍAV hóf byggingu við annan áfanga skólans í júní 2008 og fól verkefnið í sér stækkun um 3000 fermetra . Í nýju byggingunni er að finna sundlaug , fjölnota íþróttasal , tónmenntastofur , hljómsveitarherbergi , mötuneyti og hátíðarsal . Þess má geta að ÍAV sá einnig um byggingu fyrsta áfanga skólans en þá var byggt 4000 fermetra húsnæði og lauk þeirri vinnu haustið 2005 . Með tilkomu annars áfanga skólans er aðstaða til náms og kennslu í Sjálandsskóla með því besta sem þekkist . ÍAV óskar nemendum og starfsfólki skólans til hamingju með bygginguna .